## Uredba o izmjenama i dopuni Uredbe o uvjetima za kupnju obiteljske kuće ili stana u državnom vlasništvu na područjima posebne državne skrbi

### NN 68/2007 (2.7.2007.), Uredba o izmjenama i dopuni Uredbe o uvjetima za kupnju obiteljske kuće ili stana u državnom vlasništvu na područjima posebne državne skrbi

# VLADA REPUBLIKE HRVATSKE

**2087**

Na temelju članka 8. stavaka 9. i 10. Zakona o područjima posebne državne skrbi
(»Narodne novine«, br. 44/96, 57/96, 124/97, 78/99, 70/2000, 73/2000, 87/2000,
127/2000, 94/2001, 88/2002,42/2005 i 90/2005), Vlada Republike Hrvatske je na
sjednici održanoj 28. lipnja 2007. godine donijela

## UREDBU

### O IZMJENAMA I DOPUNI UREDBE O UVJETIMA ZA KUPNJU OBITELJSKE KUĆE ILI STANA U DRŽAVNOM VLASNIŠTVU NA PODRUČJIMA POSEBNE DRŽAVNE SKRBI

Članak 1.

U Uredbi o uvjetima za kupnju obiteljske kuće ili stana u državnom vlasništvu na
područjima posebne državne skrbi (»Narodne novine«, broj 48/2003), u članku 2.
stavku 2. riječi: »kao i zemljište koje služi kao okućnica kuće (dvorište i/ili
vrt).« zamjenjuju se riječima: »kao i zemljište koje služi redovnoj uporabi
građevine.«.

Članak 2.

U članku 4. stavku 1. riječi: »Ministarstvu za javne radove, obnovu i
graditeljstvo« zamjenjuju se riječima: »Ministarstvu mora, turizma, prometa i
razvitka«.

Članak 3.

Članak 6. mijenja se i glasi:
»Osnovica za utvrđivanje prodajne cijene kuće ili stana je etalonska cijena
građenja utvrđena Zakonom o društveno poticanoj stanogradnji.
Prodajna cijena utvrđuje se umanjenjem vrijednosti nekretnine iz stavka 1. ovog
članka prema navedenim kriterijima i to sljedećim redom:
– građevinske vrijednosti nekretnine odnosno trenutnog stanja nekretnine,
– vlastita ulaganja,
– skupina područja posebne državne skrbi po Zakonu o područjima posebne državne
skrbi,
– način plaćanja.
Procjenu građevinske vrijednosti nekretnine odnosno stanja nekretnine utvrđuje
Povjerenstvo za procjenu. Povjerenstvo za procjenu nekretnine osniva se za svaki
grad odnosno općinu gdje se nalazi nekretnina za prodaju.
U Povjerenstvo za procjenu nekretnine imenuje:
– županija jednog člana,
– grad odnosno općina jednog člana,
– Ministarstvo mora, turizma, prometa i razvitka dva člana,
– Agencija za promet nekretninama jednog člana.
Predsjednik Povjerenstva za procjenu nekretnine je predstavnik županije.«.

Članak 4.

Iza članka 6. dodaje se članak 6a. koji glasi:

*»Članak 6a.*

Utvrđuju se kriteriji građevinske vrijednosti nekretnine odnosno stanja
nekretnine za:
– stanove

|  |  |
| --- | --- |
| 0% | stan star do 10 godina ili obnovljen prema Zakonu o obnovi ili obnovljen u potpunosti od strane korisnika, |
| 20% | stan starosti od 10 godina do 25 godina sa sanitarnim čvorom i bez oštećenja nosivih/konstruktivnih elemenata, |
| 33% | stan stariji od 25 godina. Stan na završnim etažama zgrada gdje je potrebna sanacija krovišta. Stan bez sanitarnog čvora. Stan oštećenih nosivih/konstruktivnih elemenata. |
| – obiteljske kuće | |
| 0% | kuća stara do 10 godina ili u potpunosti obnovljena u posljednjih 10 godina, |
| 20% | kuća stara od 10 god. do 25 godina sa sanitarnim čvorom i bez većih oštećenja sastavnih i/ili nosivih/konstruktivnih elemenata građevine te kuća bez fasade do 10 godina starosti, |
| 33% | kuća bez sanitarnog čvora, kuća bez fasade starija od 10 godina, kuća s manje oštećenim sastavnim dijelovima građevine ili krovišta, ali bez oštećenja nosivih/konstruktivnih elemenata te kuća starija od 25 godina. |
| 50% | trenutno neuseljiva kuća. Kuća bez AB stropne ploče ili kuća kojoj je potrebna potpuna rekonstrukcija krovišta. Kuća oštećenih nosivih/konstruktivnih elemenata.«. |

Članak 5.

Članak 7. mijenja se i glasi:
»Prodajna cijena nekretnine utvrđuje se na način da se osnovica iz članka 6.
stavka 1. ove Uredbe umanjuje za:
– popust prema kriteriju građevinske vrijednosti nekretnine odnosno stanju
nekretnine koji se utvrđuje sukladno članku 6a. ove Uredbe,
– popust za vlastita ulaganja uz priložene dokaze do maksimalno 20%,
– popust za prvu skupinu područja posebne državne skrbi po Zakonu o područjima
posebne državne skrbi 50%,
– popust za drugu skupinu područja posebne državne skrbi po Zakonu o područjima
posebne državne skrbi 33%,
– popust za treću skupinu područja posebne državne skrbi po Zakonu o područjima
posebne državne skrbi 20%.«.

Članak 6.

U članku 8. stavci 1., 2., 3., 4. i 5. mijenjaju se i glase:
»Plaćanje prodajne cijene može se ugovoriti jednokratnom isplatom ili uz obročnu
otplatu prema izboru kupca. Izračun prodajne cijene, visine popusta i iznosa
plaćanja, odnosno izračun obročne otplate sastavni je dio ugovora o kupoprodaji.
Kod plaćanja jednokratnom isplatom, kupcu se na prodajnu cijenu odobrava popust
u visini 50% zatim uzimajući u obzir popuste navedene u članku 7. ove Uredbe
koji iznos je kupac dužan platiti u roku 15 dana od dana sklapanja ugovora o
kupoprodaji.
Kod kupnje kuće ili stana uz obročnu otplatu, rok otplate ne može biti duži od
25 godina od dana sklapanja ugovora o kupoprodaji.
Kod obročnog načina plaćanja na prodajnu cijenu utvrđuje se fiksna kamatna stopa
od 2%.
Kod obročnog načina plaćanja, ovisno o roku otplate kupcu se na prodajnu cijenu
odobrava popust u visini dva posto (2,0%) za svaku godinu (dvanaest mjeseci) za
koju je obročna otplata ugovorena kraće od najdužeg roka otplate iz stavka 3
ovog članka.
Kod obročne otplate, prvi obrok utvrđuje se u visini od najmanje 5% prodajne
cijene i taj obrok kupac je dužan platiti u roku 15 dana od dana sklapanja
ugovora o kupoprodaji, a preostali iznos u jednakim mjesečnim obrocima na
ugovoreni rok otplate.«.

Članak 7.

U članku 10. stavku 1. riječi: »uvećan za ukupan iznos kamata iz članka 8.
stavka 4. ove Uredbe« brišu se.
U članku 10. stavku 2. riječi: »i pripadajućih kamata utvrđenih prema članku 8.
stavka 4. ove Uredbe« brišu se.

Članak 8.

Članak 14. mijenja se i glasi:
»Sredstva od prodaje kuća i stanova prihod su jedinica lokalne samouprave i
uplaćuju se na njihov račun. Uplaćena sredstva mogu se koristiti za izgradnju i
obnovu komunalne infrastrukture, stambeno zbrinjavanje, izgradnju socijalnih
stanova te podizanja standarda stambenog fonda.
Jedinice lokalne samouprave dužne su izraditi program utroška sredstava za
narednu godinu i uskladiti ga s Ministarstvom mora, turizma, prometa i razvitka,
te po završetku godine dostaviti izvješće Ministarstvu mora, turizma, prometa i
razvitka o utrošenim sredstvima.«.

Članak 9.

Postupci započeti po Uredbi o uvjetima za kupnju obiteljske kuće ili stana u
državnom vlasništvu na područjima posebne držav­ne skrbi (»Narodne novine«, broj
48/2003), dovršit će se po odred­bama ove Uredbe.

Članak 10.

Ova Uredba stupa na snagu osmog dana od dana objave u »Narodnim novinama«.

Klasa: 370-01/07-01/02
Urbroj: 5030106-07-1
Zagreb, 28. lipnja 2007.

Predsjednik
**dr. sc. Ivo Sanader**, v. r.

Uredba, NN 68/2007-2087
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)